'Nyheden om Andersens 'Tallow Candle' går verden rundt'.

Sådan skrev dr.dk/kultur tilbage i december i forbindelse med opdagelsen af et nyt H.C. Andersen eventyr.

Og den kendte eventyrdigters skriverier er langt fra den eneste danske historie, der har præget de internationale nyhedssites.

Således har både overfaldet på Lars Hedegaard, Marie Krarups blogindlæg om New Zealand og senest lærerkonflikten skabt onlineoverskrifter i udlandet - og dermed også i Danmark.

Det skriver Information i dagens avis.

"Lille Danmark"-syndromet

Vi elsker nemlig at læse, at udlandet læser, hvad der rør sig i den danske andedam.

Ifølge nationalismeforsker og lektor ved Aarhus Universitet, Michael Böss, handler det hele om "Lille Danmark"-syndromet.

- Det er udtryk for en mindreværdsfølelse, som bliver kompenseret, hver gang nogen udmærker sig. Hver gang vi gør noget, der overgår vores egne begrænsede forventninger til os selv - og ikke mindst når det store udland får øje på os - bliver det nævnt, siger han til Information.

Han fortæller, at "Lille Danmark"-syndromet stammer helt tilbage fra 1814, hvor vi måtte afstå Norge, hvilket har resulteret i et karakteristisk mindreværdskompleks.

- Ingen befolkninger kan leve uden en vis stolthed, og det er naturligt, at vi spejler os meget i, hvordan andre reagerer på os. Derfor bliver det straks en historie, når udlandet finder noget, der er dansk, spændende, siger han til avisen.

Manglende føling med virkeligheden

Inge Adriansen, der er forfatter, museumsinspektør ved Museum Sønderjylland og ekspert i national identitetsdannelse, kalder det en manglende føling med virkeligheden.

Hun tror, vi skrive og læser denne type historier for at føle os vigtige og store, og afslører derigennem at vi ikke er det.

- For mig er det simpelthen bare dansk selvovervurdering og manglende journalistisk arbejde. Vi vil gerne spejle os i noget, hvor vi ser store ud, og vi bliver glade, når danske personer får international opmærksomhed. Så glade at vi glemmer proportionerne, siger hun.

Faglig stolthed

Fra Danmarks Medie- og Journalisthøjskole påpeger forskningschef i journalistisk filosofi, Ejvind Hansen, at de historier, udlandet tager op, er vinklet og skrevet af danske journalister.

Derfor skaber det en særlig faglig stolthed, når udenlandske medier finder historierne interessante - og dermed også en tilbøjelighed til at prioritere disse historier højere herhjemme, siger han til Information.

Hos Politiken.dk kalder souschef Jesper Friis formatet "almindeligt" for tv-stationer og netaviser. Han siger til Information, at vinklen er oplagt, samtidig med at artiklerne giver en mulighed for at vurdere, hvor spændende og spektakulær en historie er.